Skoknuus vir DBVArgieffoto: https://pixabay.com Die Nasionale Dierebeskermingsvereniging (NDBV) het vandeesweek sy skok en ontevredenheid uitgespreek oor ŉ besluit van die Nasionale Lotery dat geen dierewelsynsorganisasies vanjaar in aanmerking sal kom vir finansiering nie. Marcelle Meredith, die NDBV se uitvoerende direkteur, het gesê sy het ŉ brief van Chickey Mofet-Mubu, ŉ senior bestuurder by die Nasionale Lotery ontvang, waarin sy sê sekere programme in die liefdadigheidsektor, insluitend dierewelsynsorganisasies, word vanjaar uitgesluit van die uitnodiging vir aansoeke om finansiering. Volgens Meredith het die brief gesê die uitnodiging vir aansoeke sal fokus op “strategiese fokusgebiede in lyn met die Nasionale Ontwikkelingsplan en regeringsprioriteite”. “Die uitsluiting van dierewelsynsorganisasies is kortsigtig en onverskoonbaar,” het Meredith gesê. “Die manier waarop dit aan ons oorgedra is, was bot en onverwags. Organisasies soos ons bestee baie moeite en tyd om gedetailleerde aansoeke vir noodsaaklike projekte, met begrotings, sakeplanne en verdienstelike doelwitte wat tot voordeel van gemeenskappe is, in te dien.” Volgens Meredith is daar geen konflik tussen liefdadigheid teenoor mense en liefdadigheid teenoor diere nie. “Om die welsyn van diere te bevorder, help ook gemeenskappe. Kyk byvoorbeeld na die donkies wat tans landswyd geslag word vir hul velle. Hierdie aaklige misdaad affekteer die armste en gewoonlik landelike gemeenskappe wat van hul enigste vorm van vervoer ontneem word,” het sy verduidelik. Sy het bygevoeg dat talle ander NDBV-projekte ook tot voordeel van die mense in die gemeenskap is, soos diere wat ingeënt word teen hondsdolheid, wat ook menselewens kan bedreig en diere wat behandel word vir parasiete soos vlooie en luise. Sy het gesê die Nasionale Lotery se besluit sal uiteindelik nadelige gevolge vir gemeenskappe inhou, wat dus teen die regering se prioriteite werk. “Hierdie ondeurdagte besluit sal wye en langtermyn gevolge inhou wat ons land nie kan bekostig nie. Die NDBV sal hierdie saak verder voer – tot in die parlement – en seker maak daar is deursigtigheid in elke aspek van die Nasionale Lotery se inkomste en uitgawes,” het sy gesê. “Nelson Mandela was ons beskermheer. Wat sou ons geliefde Madiba dink van hoe ons diere en hul welsyn behandel word?”